बाल विवाह नहीं रोक पाईं इसलिए की UPSC की तैयारी; साइंटिस्ट की नौकरी छोड़कर बनीं IPS
Uttar Pradesh Lady Cop IPS Officer Anukriti Sharma Story - सबसे पहले नीचे लगा वीडियो देखिए। बुलंदशहर के अगौता थाना क्षेत्र के गांव खेड़ी में महिला सशक्तिकरण मिशन के तहत महिलाओं और बच्चियों की चौपाल लगाई गई।
सबसे पहले नीचे लगा वीडियो देखिए। बुलंदशहर के अगौता थाना क्षेत्र के गांव खेड़ी में महिला सशक्तिकरण मिशन के तहत महिलाओं और बच्चियों की चौपाल लगाई गई। IPS अनुकृति और उनकी टीम ये चौपाल, पुलिस और जनता के बीच की दूरी कम करने के लिए लगाते हैं। इस बार चौपाल में एक बूढ़ी महिला नूरजहां वहां चुपचाप बैठी हुई थीं।
पुलिस ने उनसे उनकी समस्या पूछी। वो बोलीं, “मैं एक कमरे के घर में रहती हूं। वहां बिजली का कनेक्शन नहीं है, इसलिए अंधेरे में रहना पड़ता। मेरे पति की मौत हो चुकी है। जैसे-तैसे बेटी की शादी कर दी। अब घर में अकेले रहती हूं। मुझे नहीं पता कि घर में बिजली कैसे आएगी।” IPS अनुकृति ने उनकी परेशानियां सुनकर उनकी झोपड़ी में बिजली कनेक्शन करवाने का तय किया। पुलिस विभाग ने पैसे इकट्ठे किए। बल्ब, पंखा और मीटर खरीदा। बिजली विभाग के अधिकारियों को बुलाकर नूरजहां के अंधेरे कमरे को रोशन कर दिया।
सोशल मीडिया पर अनुकृति के इस काम को खूब सराहा गया। दैनिक भास्कर ने अनुकृति से बातचीत की। इस वाकए के अलावा उनकी पूरी जिंदगी से जुड़े किस्से जाने। चलिए सब कुछ शुरू से जानते हैं…
IPS नहीं, बचपन से ही साइंटिस्ट बनना चाहती थीं अनुकृति
राजस्थान के जयपुर की रहने वाली अनुकृति शर्मा। पिता सरकारी नौकरी में थे और मां कॉलेज में पढ़ाती थीं। अनुकृति बचपन से ही पढ़ने में बहुत अच्छी थीं। इसलिए उनके पिता चाहते थे कि वो UPSC की तैयारी करें। लेकिन, अनुकृति को IAS या IPS बनने में कोई इंटरेस्ट नहीं था। जब भी उनके पिता उन्हें सिविल सर्विसेस की तैयारी करने के लिए कहते वो उनसे बस एक सवाल पूछतीं, “पापा, आज आप कितने IAS-IPS को जानते हैं?”
वो बताती हैं कि मेरा ये सवाल सुनकर पापा चुप हो जाते थे। इसके अलावा घर में किसी ने UPSC की परीक्षा भी नहीं दी थी इसलिए कभी हमें इसके बारे में ज्यादा जानकारी भी नहीं थी। इसलिए मैंने कभी UPSC का सोचा ही नहीं। मैंने मैथ्स और साइन्स से 12वीं पास की थी। साथ ही बचपन से ही साइंटिस्ट बनना मेरा सपना था।
एक छोटी बच्ची की शादी भी हम रुकवा नहीं पाए
12वीं के बाद अनुकृति कोलकाता के IISER कॉलेज से ग्रेजुएशन करने चली गईं। उनके कॉलेज के बाहर एक चाय की टपरी थी। वो अपने दोस्तों से साथ अक्सर वहां जाती थीं। उस चाय की दुकान के मालिक की एक 15 साल की बच्ची थी। एक दिन अनुकृति उस दुकान पर खड़ी थीं। बातचीत में उन्हें पता चला कि दुकानदार अपनी बच्ची की शादी करवाने वाला है।
अनुकृति और उनके दोस्त ये सुनकर परेशान थे। लेकिन ज्यादा परेशान तब हो गए जब उन्हें पता चला कि शादी 30 साल के लड़के से होने वाली है। उन्होंने दुकानदार को समझाने की बहुत कोशिश की। शादी के लिए कुछ साल रुकने को कहा लेकिन वो नहीं माना। बोला कि हम लोगों में ऐसा ही होता है। बिटिया की शादी कम उम्र में कर दी जाती।
अनुकृति कहती हैं कि हर वक्त वो बच्ची हमारे दिमाग में चलती रहती थी। वो पढ़ने में बहुत अच्छी थी। उसे सही दिशा मिलती तो जिंदगी में कुछ बन जाती। इसलिए मैं उसकी शादी रोकना चाहती थी। पर ऐसा हुआ नहीं। उसके पिता ने उसकी शादी कर दी। वो कहती हैं कि आज भी दुःख होता है कि हम वो बाल विवाह नहीं रोक पाए।
अमेरिका चली गई पर उस बच्ची को नहीं भूल पाई
कॉलेज में पढ़ाई के वक्त ही अनुकृति की मुलाकात वैभव मिश्रा नाम के एक लड़के से हुई। अनुकृति और वैभव एक दूसरे को पसंद करने लगे। दोनों में प्यार हुआ। वो साथ में पढ़ाई करते। दोनों ने तैयारी की। अमेरिका में PhD के लिए दोनों का सिलेक्शन हो गया। उन्होंने परिवार से साथ में अमेरिका जाने की बात कही तो सबने मना कर दिया।
अनुकृति बताती हैं कि परिवार ने हमने कहा कि शादी कर लो तब जाओ। बिना शादी देश से बाहर नहीं जाना है। इसलिए जल्दबाजी में हम दोनों ने शादी कर ली। उसके बाद PhD करने अमेरिका चले गए। वहीं हम दोनों की नौकरी भी लग गई। हमें NASA के साथ वोल्केनो पर रिसर्च करना था। मेरी सैलरी 2600 डॉलर यानी 2 लाख से ज्यादा थी। मेरे पति भी इतना ही कमाते थे।
सब अच्छा चल रहा था। लेकिन जब भी हम फुर्सत से घर में बैठते उस नाबालिग बच्ची की बात दिमाग में आती। सोचते रहते कि वो बच्ची खुश होगी या नहीं। वहीं अमेरिका में भी अक्सर लोग भारत की कमियां निकालते। यह सब सुनकर हम दोनों को बहुत गुस्सा आता था। साथ ही ये भी लगता कि अगर हम पढ़ लिखकर अपने देश के लिए कुछ नहीं करेंगे तो कौन करेगा।
इंडिया वापस आए तो मां-बाप ने बहुत डांटा
अनुकृति बताती हैं कि हम दोनों ने इस बारे में बहुत सोचा। आखिर में हमने तय किया कि ये नौकरी छोड़कर हमें UPSC की तैयारी करनी चाहिए। वो बताती हैं कि हम पढ़े-लिखे थे, NGO भी जॉइन कर सकते थे। पर हमें लगा कि UPSC क्लियर कर लेंगे तो हमारी पहुंच ज्यादा बढ़ जाएगी। इसलिए हम दोनों सब छोड़कर भारत वापस आ गए।
जब घर पर ये बात पता चली तो सब बहुत नाराज हुए। सबका कहना था कि हम दोनों अच्छी नौकरी कर रहे हैं। उसे छोड़कर आना बेवकूफी है। लेकिन, हमने उन्हें समझाया तो वो भी हमें सपोर्ट करने लगे।
2 लाख की नौकरी छोड़ अनुकृति ने शुरू की IPS की तैयारी
अनुकृति बताती हैं कि असली चुनौती तो अब शुरू हुई। हम लोगों को UPSC के बारे में कुछ भी पता नहीं था। ना ही हमारे पास कोई स्टडी मटेरियल था। नौकरी छोड़कर आए थे। अपने घरवालों से भी पैसे नहीं लेना चाहते थे। इसलिए हमने कोचिंग की जगह घर से ही पढ़ाई करने का तय किया।
मैं अपने ससुराल वाराणसी पहुंची। हम दोनों ने नेट पर ऐसे टीचर्स तलाशे जो ऑनलाइन वीडियोज बनाते थे। स्टडी मटेरियल ढूंढे। मैं और मेरे पति साथ में पढ़ाई करते। जो मुश्किलें आतीं उसमें एक दूसरे की मदद करते। वो बताती हैं कि ज्यादातर लड़कियों की शादी के बाद पढ़ाई बंद हो जाती है पर मेरे साथ ऐसा नहीं हुआ। मेरे सास-ससुर ने भी पढ़ने के लिए मुझे प्रोत्साहित किया।
5वीं बार में अनुकृति का सिलेक्शन हुआ
अनुकृति और उनके पति को तैयारी करते लगभग एक साल हो गया था। परीक्षा का वक्त आया। साल 2015. अनुकृति और उनके पति वैभव ने पहली बार परीक्षा दी। अनुकृति ने प्रीलिम्स पास कर लिया, लेकिन मेन्स नहीं निकाल पाईं। दूसरी बार परीक्षा दी तो प्रीलिम्स भी नहीं निकला। अनुकृति कहती हैं कि मेरी हिम्मत टूट रही थी पर वैभव ने मुझे सपोर्ट किया। उन्होंने कहा कि मुझे दोबारा ट्राई करना चाहिए।
तीसरी बार जब एग्जाम दिया तो अनुकृति इंटरव्यू तक पहुंच गईं। लेकिन इस बार भी सिलेक्शन नहीं हुआ। चौथी कोशिश में अनुकृति की 355वीं रैंक आई। उनका रेवेन्यू सर्विसेज में सिलेक्शन हो गया। लेकिन, इस बार भी अनुकृति खुश नहीं थीं। उनका मकसद था UPSC क्लियर करके ग्राउंड लेवल पर जनता की मदद करना। पर ये रेवेन्यू सर्विसेज में पॉसिबल नहीं था। अनुकृति ने तय किया कि वो खुद को एक मौका और देंगी। इसलिए एग्जाम क्लियर होने के बाद भी उन्होंने नौकरी जॉइन नहीं की।
साल 2020. एक बार फिर UPSC परीक्षा की तारीख आई। अनुकृति 5वीं बार तैयारी करके एग्जाम देने पहुंचीं। वो घबराई हुई थीं, लेकिन इस बार परीक्षा पास करने का एक जुनून था। एग्जाम खत्म हुआ। इंटरव्यू हुआ। रिजल्ट आया। इस बार अनुकृति के घर में खुशी भी थी और दुःख भी। अनुकृति ने परीक्षा पास कर ली लेकिन उनके पति वैभव का सिलेक्शन नहीं हुआ था।
कोविड में हुई थी मां की मौत
अनुकृति IPS बन गईं और वैभव PhD करके कॉलेज में प्रोफेसर की नौकरी करने लगे। अनुकृति बताती हैं कि वो हमेशा अपनी मां की तरह बनना चाहती थीं। एग्जाम की तैयारी करते वक्त जब भी वो निराश होतीं, मां उन्हें हिम्मत देतीं। अनुकृति ने परीक्षा पास की। उनकी ट्रेनिंग चल रही थी। तभी कोविड के दौरान उनकी मां की तबीयत बिगड़ी। इसके बाद उनकी मौत हो गई। वो बताती हैं कि उन्हें आज तक सबसे ज्यादा दुःख इसी बात का है कि सिलेक्शन होने के बाद वह अपनी मां के साथ ज्यादा वक्त नहीं बिता पाईं।
लड़ाई हो या एक्सीडेंट, पुलिस याद आती; फिर भी पुलिस को गालियां देते
IPS बनने के बाद अनुकृति की शुरुआती पोस्टिंग लखनऊ के गोल्फ सिटी में हुई। काम के दौरान उन्हें लगा कि आम जनता पुलिस से बहुत डरती है। ऐसे तो कभी कोई समस्या हो, कहीं लड़ाई हो, कोई एक्सीडेंट हो जाए तो सबसे पहले पुलिस ही मदद के लिए पहुंचती है। लेकिन फिर भी लोग पुलिस पर भरोसा नहीं करते। पीठ-पीछे उन्हें गालियां देते हैं।
वो बताती हैं कि उन्हें लोगों की यही सोच बदलनी है इसलिए उन्होंने ‘पुलिस माई फ्रेंड’ नाम से एक अभियान शुरू किया। इसके तहत वो ग्राउंड लेवल पर लोगों के पास जाती और उन्हें पुलिस के काम समझातीं। साथ ही वो स्कूलों में जाकर डांस के जरिए बच्चों को पुलिस का काम बतातीं। साथ ही पोयम्स की मदद से उन्हें हेल्पलाइन नंबर याद करवातीं। सबको सिखाती कि पुलिस उनकी मित्र है।
पुलिसवालों ने पैसा मिलाकर महिला का घर रोशन कर दिया 
अनुकृति बुलंदशहर में ASP के पद पर पोस्टेड हैं। यहां पहुंचकर उन्होंने चौपाल लगानी शुरू की। जिसके जरिए वो गांव में लोगों के पास जातीं और उनकी समस्याएं सुनती हैं। चौपाल में ही उन्होंने नूरजहां की समस्या सुनी कि उनके घर में बिजली का कनेक्शन नहीं है।
हालांकि गांव में साल 2004 में बिजली आ चुकी है, लेकिन नूरजहां अकेले रहती हैं और पढ़ी-लिखी भी नहीं हैं। इसलिए उनका पेपर वर्क आज तक अटका हुआ है। पुलिस से पूरी बात जानकार उनकी मदद की। अपने पैसों से घर में बिजली का कनेक्शन करवाया, जिसकी सोशल मीडिया पर लोगों ने बहुत सराहना की है।
यहां तक आपने IPS अनुकृति शर्मा की कहानी पढ़ी। नीचे दिए लिंक्स पर आप अफसरों से जुड़ी तीन और कहानियां पढ़ सकते हैं...
एक लड़का जिसका बचपन थानों में बीता। क्योंकि पिता यूपी पुलिस में सिपाही थे। जहां-जहां पिता की तैनाती होती बच्चा भी उनके साथ जाता। थाने के सबसे पास जो भी स्कूल होता वहीं एडमीशन लेकर पढ़ाई करने लगता। लड़का अपने पिता को खाकी वर्दी में देखकर खुद भी बड़ा ऑफिसर बनने का सपना देखने लगा। कभी पिता की पुलिस वाली कैप लगाकर शीशे के सामने खुद इंस्पेक्टर बनने की एक्टिंग करता तो कभी उनकी वर्दी पहनने की जिद करता।
23 साल की कम उम्र में ही उसका सपना सच साबित हो गया। वह बच्चा IPS अफसर बन गया। यह पिता-पुत्र की जोड़ी लोगों की नजर में तब आई जब पिता का प्रमोशन हुआ और बेटे ने उनकी वर्दी पर स्टार लगाया। पढ़ें पूरी कहानी...
"गर्मी के दिन थे। माथे पर पसीना और शरीर में अजीब सी सिहरन। 6 बदमाशों का पीछा करते-करते मैं और मेरी टीम 10 KM तक चले गए। अचानक एक सुनसान से रास्ते पर जैसे ही हमारी गाड़ी रुकी, बदमाशों ने दोनों तरफ से हमें घेर लिया। एकाएक उन्होंने मेरी गाड़ी पर गोलियां बरसना शुरू हो गई। तभी एक गोली आई और गाड़ी का शीशा चीरते हुए मेरे कान के बगल से चली गई। मैं संभलता उसके पहले दूसरी गोली मेरे कंधे के पास से गई। तीसरी गोली आई और मेरे सीने और हाथ के बीच से होते हुए सीट पर जा लगी। मैं गाड़ी में ही गिर गया।"
"मेरे ड्राइवर को लगा कि मुझे गोली लग गई। उसने वॉकी-टॉकी पर सबको बता दिया। लेकिन कुछ देर बाद मैं फिर से उठा। मुझे देखते ही ड्राइवर में जोश भर गया। उसने फिर से गाड़ी दौड़ाई। हम लोगों ने फिर बदमाशों का पीछा किया। 4 का एनकाउंटर किया। 2 को जिंदा पकड़ा। इस ऑपरेशन के दौरान मैंने मौत को सामने से देखा।" ये शब्द हैं रिटायर्ड इंस्पेक्टर अविनाश मिश्रा के।
पुलिस की नौकरी में आने से पहले अविनाश PT टीचर थे। पुलिस ने थप्पड़ मारा, तो कहीं शिकायत नहीं दर्ज करवा पाए। अगले साल खुद पुलिस में शामिल हो गए। मेरठ में क्राइम कंट्रोल किया। तभी खबर मिली कि एक गैंगस्टर ने सीएम के मर्डर की सुपारी ले ली। उसके लिए STF बनाई गई। पढ़ें पूरी कहानी...
लालगंज अझारा के इटौरी गांव में अनिल मिश्रा का छोटा सा दो कमरों का घर था। अनिल के परिवार में 6 लोग थे। वह, उनकी पत्नी और चार बच्चे-योगेश, क्षमा, माधवी और लोकेश। अनिल ग्रामीण बैंक में बतौर मैनेजर काम कर रहे थे। परिवार में कमाने वाले वही एक थे। जितनी सैलरी मिलती, वह सारा पैसा अपने बच्चों की पढ़ाई-लिखाई में लगा देते थे।
अनिल के बड़े बेटे योगेश बताते हैं कि हम चारों भाई-बहन में उम्र का ज्यादा अंतर नहीं था। सब एक साथ पढ़ाई करते थे। पढ़ने में बचपन से ही एक-दूसरे की मदद करते थे। घर में सिर्फ दो कमरे थे। कभी कोई मेहमान आ जाता, तो हमारी पढ़ाई डिस्टर्ब हो जाती। साथ ही गांव में उस वक्त लाइट की बहुत समस्या थी।
योगेश बताते हैं, "दिन में तो हम पढ़ लेते थे, लेकिन रात में पढ़ाई के लिए बहुत संघर्ष होता था। घर में तीन लालटेन थीं। एक लालटेन घर के दूसरे कामों में इस्तेमाल होती थी, तो हम चारों दो लालटेन की रोशनी में अपनी रोज की पढ़ाई पूरी करते थे।" पढ़ें पूरी कहानी...